text: 70 fik klip på valgdagen
  19 juni 2015 kl. 11.35
  Mens vælgerne strømmede til valgstederne torsdag, holdt Sydøstjyllands Politi en udvidet færdselskontrol.
  Der blev i alt standset 757 køretøjer, og 70 trafikanter måtte fortsætte med et klip i kørekortet.
  Der var blandt andet hunde, færdselsbetjente, Tungvognscenter Syd, SKAT, Trafikstyrelsen og dyrlæger til stede under aktionen, som foregik i går mellem kl. 16 og 23.
  Blandt de standsede køretøjer var selen ikke spændt på føreren af 18 køretøjer. I 23 køretøjer kunne føreren ikke modstå fristelsen for at jonglere med én hånd på mobiltelefonen og den anden hånd på rattet, og her måtte man køre videre med en bøde for at benytte håndholdt mobiltelefon under kørslen.
  Det fremgår ikke af politiets pressemeddelelse, om færdselssynderne fik deres klip på vej hen for at sætte deres kryds.
  